**O B R A Z L O Ž E N J E**

**Prijedloga odluke** **o izmjenama Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i**

 **vanjskom izgledu pokretnih naprava i privremenih građevina**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o izmjenama Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina je članak 10. stavci 3. i 6. Zakona o trgovini (Narodne novine 87/08, 96/08, 116/08, 76/09, 114/11, 68/13, 30/14, 32/19, 98/19, 32/20 i 33/23) kojima je propisano da se prodaja robe na javno-prometnim površinama na štandovima i klupama izvan tržnica na malo, prodaja putem kioska, prodaja putem automata i prigodna prodaja može obavljati samo na mjestima koja svojom odlukom odredi predstavničko tijelo grada koje propisuje vanjski izgled prodajnog objekta vodeći računa o lokalnim i ambijentalnim značajkama, članak 14. stavak 3. Zakona o ugostiteljskoj djelatnosti (Narodne novine 85/15, 121/16, 99/18, 25/19, 98/19, 32/20, 42/20, 126/21 i 152/24) prema kojem predstavničko tijelo može propisati vanjski izgled ugostiteljskih objekata koji mogu biti (u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim površinama) vodeći računa o lokalnim ambijentalnim obilježjima i članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22), koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih napravai privremenih građevina (u daljnjem tekstu: Odluka) se sukladno Zakonu o trgovini određuju lokacije i mjesta na lokacijama izvan prodavaonica i tržnica na kojima se može obavljati trgovina na malo (prodaja robe i/ili usluga) na pokretnim napravama te vanjski izgled pokretnih naprava te se određuju lokacije na površinama javne namjene, broj mjesta na lokaciji, vrsta djelatnosti - namjena koja se obavlja te vrsta pokretne naprave. Pokretnim napravama u smislu ove Odluke smatraju se štandovi, klupe, automati, peći, ledenice, kolica i druge naprave za prodaju roba i/ili usluga izvan prodavaonica i tržnica na malo. Nadalje, sukladno Zakonu o trgovini i Zakonu o ugostiteljskoj djelatnosti propisuje se i izgled privremenih građevina koje su u smislu ove odluke montažni objekti koji se postavljaju za potrebe sajmova i manifestacija i prigodnog uređenja naselja i u kojima se organizira prigodna prodaja i pružaju ugostiteljske usluge.

Ovim prijedlogom izmjena odluke predlaže se da se u Ulici Frane Petrića u gradskoj četvrti Donji grad, mjesni odbor Cvjetni trg, više ne obavlja prodaja umjetničkih predmeta jer je stvarni interes za postavljanje navedenih štandova već godinama znatno manji u odnosu na broj štandova koji je predviđen Odlukom (20 mjesta). U obližnjim ulicama omogućeno dovoljno raspoloživog slobodnog prostora za smještaj manjeg broja štandova za prodaju umjetničkih predmeta u skladu sa stvarnim potrebama umjetnika, a na predloženi način omogućit će se korištenje površina javne namjene za druge sadržaje.

Nadalje, predloženim izmjenama dodaje se još jedan štand za sezonsku prodaju jagoda u gradskoj četvrti Maksimir, mjesni odbor Dobri dol na lokaciji Dobri dol- stepenice kod kbr. 49.

Sukladno članku 68. Odluke o komunalnom redu (Službeni glasnik Grada Zagreba 15/23, Narodne novine 138/23, Službeni glasnik Grada Zagreba 42/23, 40/24 i Narodne novine 153/24) zatražit će se mišljenje Gradskog zavoda za zaštitu spomenika kulture i prirode.

Na temelju Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga izmjena odluke provodi se internetsko savjetovanje sa zainteresiranom javnošću.

**III. SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2025. i projekcijama za 2026. i 2027.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** u članku 3. pod rednim brojem 1. GRADSKA ČETVRT DONJI GRAD u tabličnom prikazu redak broj 15. briše se, Ulica Frane Petrića mjesta za 20 štandova na kojima se obavlja prodaja umjetničkih predmeta.

**Člankom 2.** mijenja se članak 3.a tako da se dodaje gradskoj četvrti Maksimir, mjesni odbor Dobri Dol na lokaciji Dobri dol - stepenice kod kbr. 49 mjesto za jedan štand za sezonsku prodaju jagoda.

**Člankom 3.** propisuje se dan stupanja na snagu ove odluke, sukladno članku 119. stavak 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.